Document ID: 32005D0216

ROZHODNUTIE KOMISIE
z 9. marca 2005,
ktorým sa mení a dopĺňa rozhodnutie 2003/828/ES, pokiaľ ide o výnimky zo zákazu pohybu zvierat pre vnútroštátny pohyb zvierat
[oznámené pod číslom K(2005) 544]
(Text s významom pre EHP)
(2005/216/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000, ktorá stanovuje špecifické opatrenia pre kontrolu a likvidáciu katarálnej horúčky oviec (modrý jazyk) (1), a najmä na jej článok 9 ods. 1 písm. c) a článok 12,
keďže:
(1)
Rozhodnutie Komisie 2003/828/ES z 25. novembra 2003 o zónach ochrany a pozorovania vo vzťahu ku katarálnej horúčke oviec (2) sa prijalo vo svetle situácie v katarálnej horúčke oviec vyskytujúcej sa v oblastiach Spoločenstva postihnutých prepuknutím tejto choroby. Toto rozhodnutie vymedzuje zóny ochrany a pozorovania (zakázané zóny), ktoré zodpovedajú špecifickým epidemiologickým situáciám, a stanovuje podmienky na udeľovanie výnimiek zo zákazu pohybu zvierat, ustanovenom v smernici 2000/75/ES pre určitý pohyb zvierat, ich spermy, vajíčok a embryí z týchto zón a v rámci nich.
(2)
Zimné podmienky v častiach regiónov Spoločenstva postihnutých katarálnou horúčkou oviec viedli k zastaveniu aktivity nosičov parazitov a následne aj pohybu vírusu katarálnej horúčky oviec.
(3)
V súlade s uvedeným je vhodné zaviesť pravidlá, ktorými sa ustanovia výnimky zo zákazu pohybu zvierat v príslušných častiach zakázaných zón počas období, v ktorých sa preukáže neexistencia nosičov parazitov alebo pohybu vírusov.
(4)
Keď od zastavenia aktivity nosičov parazitov uplynulo obdobie, ktoré je dlhšie ako obdobie sérokonverzie, môžu sa séronegatívne zvieratá pohybovať s prijateľnou úrovňou rizika zo zakázaných zón, keďže nemôžu byť nakazené a nemôžu sa nakaziť. Zvieratá, ktoré sú séropozitívne, avšak virologicky negatívne (negatívna PCR), sa tiež môžu pohybovať, keďže nie sú nositeľmi vírusu a ani sa nimi nemôžu stať.
(5)
Zvieratá, ktoré sa narodili po zastavení aktivity nosičov parazitov, nemôžu byť nakazené a v dôsledku toho sa môžu bez rizika pohybovať zo zakázanej zóny v prípade neexistencie aktivity nosičov parazitov.
(6)
Keďže sledovateľnosť pohybu týchto zvierat musí byť predmetom prísnych kontrol, mal by sa tento pohyb obmedziť na vnútroštátny pohyb do podnikov, ktorý zaznamená príslušný orgán v podniku určenia.
(7)
Akýkoľvek takýto pohyb sa navyše musí zastaviť, keď sa aktivita nosičov parazitov opäť začne na epidemiologicky relevantnom území príslušnej zakázanej zóny.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Článok 3 rozhodnutia 2003/828/ES sa mení a dopĺňa takto:
a)
Odsek 1 sa nahrádza takto:
„1. Bez toho, aby bol dotknutý odsek 3a, vnútroštátne zasielanie zvierat, ich spermií, vajíčok a embryí zo zakázanej zóny stanovenej v prílohe I je oslobodené od zákazu pohybu zvierat, ak zvieratá, ich spermie, vajíčka a embryá vyhovujú podmienkam, ktoré sa stanovujú v prílohe II alebo v prípade Španielska, Francúzska, Talianska a Portugalska vyhovujú odseku 2, alebo v prípade Grécka vyhovujú odseku 3.“
b)
Po odseku 3 sa vkladá tento odsek 3a:
„3a. Keď v epidemiologicky relevantnej oblasti zakázaných zón stanovených v prílohe I uplynie viac ako 40 dní odo dňa, keď sa aktivita nosičov parazitov zastavila, príslušný orgán môže udeliť výnimky zo zákazu pohybu zvierat pre vnútroštátne zasielanie:
a)
zvierat, ktoré sú určené do podnikov, ktoré na tento účel zaznamená príslušný orgán daného podniku určenia a ktoré sa môžu pohybovať len z takéhoto podniku na bitúnok;
b)
zvierat, ktoré sú sérologicky (ELISA alebo AGID) negatívne alebo sérologicky pozitívne, avšak virologicky (PCR) negatívne; alebo
c)
zvierat, ktoré sa narodili po dátume zastavenia aktivity nosičov parazitov.
Príslušný orgán udelí iba výnimky ustanovené v tomto odseku počas obdobia zastavenia aktivity nosičov parazitov.
Keď sa na základe epidemiologického pozorovania stanoveného v článku 9 ods. 1 písm. b) smernice 2000/75/ES zistí, že aktivita nosičov parazitov v príslušnej zakázanej zóne sa opäť začala, príslušný orgán zabezpečí, že sa takéto oslobodenia už neuplatňujú.“
Článok 2
Táto smernica sa uplatňuje od 19. marca 2005.
Článok 3
Táto smernica je určená členským štátom.
V Bruseli 9. marca 2005

Labels: 0
3
8
6
15